Brakpan-gesinstragedie: Moord nou ondersoek | Maroela Media
'n Oënskynlike gesinstragedie waar daar vermoed is dat 'n ma van Brakpan haar drie kinders doodgeskiet en haarself toe om die lewe gebring het, word nou as 'n saak van moord hanteer.
Die liggame van Sandra Schwartz (39) en haar kinders, Shereé (19), Lee-Ann (16) en Simeon (10), is op 10 Julie in hul huis in Brakpan gevind.
Die polisie het aanvanklik geen vuilspel vermoed nie. Dit het egter nou verander. "In dié stadium weet ons nie veel nie, net dat dit na moord verander en dat die saak na 'n spesialis-ondersoekeenheid verwys is," het Linda Hamer, Sandra se suster, aan Maroela Media gesê.
Brig. Mathapelo Peters, polisiewoordvoerder, kon ondanks herhaalde pogings nie vir kommentaar bereik word nie.
Die polisie het vroeër gesê Johan Schwartz het sy vrou en hul drie kinders met koeëlwonde van 'n 9 mm-pistool aangetref. Die polisie is die Woensdag omstreeks 17:00 na die huis in Sallies Village ontbied. Die brandweer was reeds op die toneel aangesien die huis ook aan die brand gesteek is.
Hamer het reeds kort ná die tragedie gesê sy is oortuig daarvan dat haar suster nie haar kinders en toe haarself geskiet het soos aanvanklik beweer is nie. "Ek glo en weet dit met my hele menswees. Sy sou nooit so iets doen nie," het sy gesê.
Sandra en haar drie kinders is op 23 Julie vanuit die NG kerk Greymont in Randburg, Johannesburg, begrawe.
Samantha Labuschagne, Johan se werkgewer die afgelope 20 jaar, het vroeër aan Maroela Media gesê hy was heeldag by die werk en beeldmateriaal van sy werkplek se sekuriteitskameras bevestig dit.
"Hy was die oggend vir omtrent 'n halfuur saam met my verloofde by die hardewarewinkel, maar was verder die hele dag by die werk."
Ai ouens, waarheen gaan hierdie wêreld? Tragies man…
Dankie tog dat dìt wat ooglopend lyk, nie bloot aanvaar word. Die berig laat dit blyk dat komplimente niè die polisie toekom maar wel Linda Hamer. Hopelik word niks gespaar om dit tot die fynste besonderhede uit te pluis.
Nou eers. In n vorige berig het daar gestaan sy was linkshandig maar die vuurwapen is in haar regterhand gewees. Dan nog was daar n poging om die huis af te brand. Dit se klaar dinge was nie reg
Hoe kry jy dit reg om vir iemand vir wie jy op n staduim lief was, te vermoor, en dit nog jou kinders.